Source: https://www.rahandusministeerium.ee/et/kkk/849
Timestamp: 2020-07-15 11:27:42+00:00

Document:
Hankemenetlusest kõrvaldamine | Rahandusministeerium
Avaleht Korduma kippuvad küsimused Riigihangete menetlemine alates 01.09.2017 Hankemenetlusest kõrvaldamine
1.	Kas ettevõtja saab osaleda riigihankes kui maksuvõlg on ajatatud?
Jah, saab. Alates 01.09.2017 kehtiva RHS § 95 lg 1 p 4 kohaselt ei sõlmi hankija hankelepingut ja kõrvaldab hankemenetlusest pakkuja või taotleja, kellel on riikliku maksu, makse või keskkonnatasu maksuvõlg maksukorralduse seaduse tähenduses või maksu- või sotsiaalkindlustusmaksete võlg tema asukohariigi õigusaktide kohaselt. Maksukorralduse seaduse kohaselt ei väljastata maksuvõla tõendit juhul, kui maksuvõlg on kokku väiksem kui kümme eurot. Riigihangete seaduse kohaselt ei kõrvaldata isikut menetlusest, kui ta on oma kohustused täitnud, st võla tasunud või maksuvõla ajatanud (sõltumata ajatamise pikkusest või ajatamise tagamisest). Kohustuste täitmise all mõeldakse üksnes võla tasumist või ajatamist.
2.	Mida teha olukorras, kui pakkumuse esitamise päeval oli pakkujal riiklik maksuvõlg?
Riigihangete seaduses ei ole sätestatud konkreetset päeva, mil pakkujal maksuvõlg puuduma peab. Riigihangete seaduse § 95 lg 6 kohustab hankijat andma pakkujale kolm tööpäeva maksuvõla tasumiseks või ajatamiseks. Riigihangete seaduse § 104 lg 7 kohaselt on hankijal õigus kontrollida pakkuja või taotleja kõrvaldamise aluste puudumist ja tema kvalifikatsiooni kogu riigihanke vältel ja kui hankijale saab teatavaks asjaolu, et pakkuja või taotleja suhtes esineb mõni kõrvaldamise alus või ta ei vasta hanketeates esitatud kvalifitseerimise tingimustele, võib hankija teha otsuse pakkuja kõrvaldamise või kvalifitseerimise jätmise kohta ning kõrvaldada pakkuja riigihankest või jätta ta kvalifitseerimata. Uue regulatsiooni peamine eesmärk on, et hankelepingusse ei astutaks maksuvõlglasega, mistõttu võib ka esineda juhtum, kus pakkujal on hankemenetluse kestel maksuvõlg, ent ta tasub selle enne hankelepingu sõlmimist ja teda hankemenetlusest ei kõrvaldata. Kohustuste täitmise all mõeldakse üksnes võla tasumist või ajatamist sõltumata ajatamise pikkusest või ajatamise tagamisest.
3.	Kuidas ja millal peab välisriigi pakkujalt küsima tõendit maksuvõla puudumise kohta?
Riigihangete seaduse § 95 lg 1 punkti 4 kohaselt kõrvaldab hankija hankemenetlusest pakkuja või taotleja, kellel on /…/ maksu- või sotsiaalkindlustusmaksete võlg tema asukohariigi õigusaktide kohaselt. Teiste liikmesriikide maksusüsteemid ei ole tingimata samasugused nagu Eestis, näiteks võib esineda liikmesriike, kus maksuvõla all mõistetakse üksnes lõpliku haldus- või kohtuotsusega sedastatud võlgnevust. Seega tuleb hankijal aktsepteerida pakkuja esitatud pädeva ametiasutuse tõendit maksuvõla puudumise kohta. Kahtluse korral saab hankija küsida selgitust pakkujalt endalt või pöörduda pädeva ametiasutuse poole. Teistest Euroopa Liidu liikmesriikidest pärinevate pakkujate puhul soovitame tutvuda eCertises avaldatud infoga. (vt https://www.rahandusministeerium.ee/et/eesmargidtegevused/riigihangete-poliitika/kasulik-teave/piiriulesed-hanked või https://ec.europa.eu/growth/tools-databases/ecertis/).
4.	Kas hankijal on kohustus kontrollida mittekohustuslike kõrvaldamise aluste puudumist?
Jah, hankija on kohustatud kontrollima riigihangete seaduse § 95 lõikes 4 sätestatud nö vabatahtlikke kõrvaldamise aluseid. Kõrvaldamise aluste vabatahtlik iseloom seisneb hankija kaalutlusõiguses kas kõrvaldamise aluse olemasolul ettevõtja hankelt kõrvaldada või mitte.
Riigihangete seaduse § 95 lõikes 1 nimetatud kõrvaldamise aluste esinemisel hankijal kaalutlusõigust ei ole, välja arvatud lõikes 3 sätestatud juhul.
Ühtlasi märgime, et hankija ei pea riigihanke alusdokumentides sätestama kohustuslike ega vabatahtlike kõrvaldamise aluste rakendamist. RHS § 95 lg 1 kõrvaldamise aluse olemasolul on hankijal kohustus ettevõtja hankest kõrvaldada, välja arvatud § 95 lg-s 3 või §-s 97 sätestatud juhul.
5.	Kuidas toimub RHS §-s 95 lõikes 4 nimetatud mittekohustuslike kõrvaldamise aluste kontroll?
Riigihangete seaduse § 104 lõike 1 kohaselt nõuab hankija ettevõtjalt tema kinnitusi sisaldava hankepassi esitamist esialgse tõendina muuhulgas selle kohta, et tal kõrvaldamise alused puuduvad. Lõike 2 punkti 1 kohaselt peab hankepass sisaldama ettevõtja kinnitust, et ta ei vasta ühelegi § 95 lõikes 1 või 4 sätestatud tingimusele. Seega peab ettevõtja hankepassis kinnitama ka seda, et tal ei esine ühtegi nö vabatahtlikku kõrvaldamise alust.
Vabatahtlikud kõrvaldamise alused, mida on hetkel võimalik kontrollida riigihangete registri liidese kaudu on:
1. Tallinna kohalike maksude maksuvõlg
2. Juriidilisest isikust taotleja ja pakkuja keskkonna-, sotsiaal- ja tööõiguse rikkumised. Päring ei hõlma karistusi füüsilisest isikust ettevõtja või eraisikutest taotlejate ja pakkujate kohta
3. Riigihangete seaduse § 95 lg 4 p-s 3 sätestatud alused
4. Konkurentsi kahjustav kokkulepe
5. Maksualased süüteod
Riigihangete seaduse § 96 lõikes 2 on loetletud dokumendid, mida hankija võib pakkujalt tema kõrvaldamise aluste kontrollimiseks lisaks hankepassile nõuda. Riigihangete seaduse § 96 lg 2 p 2 kohaselt võib § 95 lõikes 4 sisalduvate kõrvaldamise aluste puhul nõuda üksnes pädeva ametiasutuse tõendit maksuvõla puudumise kohta (§ 95 lg 4 p 1) või selle kohta, kas ettevõtja on pankrotis, likvideerimisel või kelle suhtes on algatatud pankroti või likvideerimismenetlus, kelle äritegevus on peatatud või kes on muus sellesarnases olukorras tema asukohamaa õigusaktide kohaselt (§ 95 lg 4 p 3). Kui ettevõtja asukohariigi pädev ametiasutus selliseid tõendeid ei väljasta, võib need asendada ettevõtja enda vande all antud tunnistusega (vt § 96 lg 3). Seda, kas ettevõtja asukohariigi pädev ametiasutus selliseid tõendeid väljastab, saab öelda ettevõtja ise. Infot erinevate liikmesriikide ametiasutuste väljastatavate tõendite kohta saab ka e-Certisest (vt https://www.rahandusministeerium.ee/et/eesmargidtegevused/riigihangete-poliitika/kasulik-teave/piiriulesed-hanked või https://ec.europa.eu/growth/tools-databases/ecertis/).
Seega ühegi teise RHS §-s 95 lõikes 4 esineva mittekohustusliku kõrvaldamise aluse puhul ei saa hankija nõuda ettevõtjalt ühegi dokumendi esitamist, peale hankepassis sisalduva kinnituse. Juhul, kui hankijale on teada, et mõni nendest alustest esineb ja ta soovib ettevõtja seetõttu riigihankest kõrvaldada, tuleb tal vastavad asjakohased tõendid leida endal (vt § 96 lg 4).
6.	Kuidas tuleb mõista alltöövõtjate kontrollimist ehitustööde hankelepingu ja ehitustööde kontsessioonilepingu sõlmimisel ning konkurentsipõhises läbirääkimistega hankemenetluses? Millises dokumendis tuleb esitada kinnitus alltöövõtjate kõrvaldamise aluste puudumise kohta? (Muudetud 24.07.2018)
Tulenevalt välismaalaste seaduse muutmise ja sellega seonduvalt teiste seaduste muutmise seadusest, jõustus RHS § 122 lg 5 15. juulil 2018. Hankemenetlused, mida alustati enne 2018. aasta 15. juulit, viiakse lõpuni, lähtudes RHS-i 2018. aasta 15. juulini kehtinud redaktsioonis sätestatud nõuetest.
Riigihangete seaduse § 122 lg 1 alusel võib hankija kontrollida alltöövõtjate suhtes kõrvaldamise aluste puudumist ja nende kvalifikatsiooni vastavalt seaduses sätestatule hankemenetluse jooksul või pärast hankelepingu sõlmimist, kui ta on sellise võimaluse ja tingimused riigihanke alusdokumentides ette näinud (RHS § 122 lg 4).
Kui hankija kontrollib alltöövõtjate suhtes kõrvaldamise aluste puudumist ja tuvastab, et alltöövõtjal esineb RHS § 95 lõikes 1 sätestatud alus, nõuab ta pakkujalt sellise alltöövõtja asendamist. Kui alltöövõtjal esineb § 95 lõikes 4 sätestatud alus, võib hankija nõuda pakkujalt sellise alltöövõtja asendamist (RHS § 122 lg 7).
Ehitustööde hankelepingu ja ehitustööde kontsessioonilepingu korral, mille eeldatav maksumus on võrdne riigihanke piirmääraga või ületab seda, ja objektil hankija otsese järelevalve all osutatavate teenuste hankelepingu korral, mille eeldatav maksumus on võrdne rahvusvahelise piirmääraga või ületab seda, nõuab hankija riigihanke alusdokumentides, et hankelepingu sõlminud pakkuja esitaks hankelepingu täitmise alustamise ajaks hankijale selleks ajaks teadaolevate hankelepingu täitmisel osalevate alltöövõtjate nimed, kontaktandmed ja teabe nende seaduslike esindajate kohta. Hankija nõuab sama teabe esitamist ka iga alltöövõtja kohta, kes osaleb ehitustööde hankelepingu või ehitustööde kontsessioonilepingu täitmisel ja kelle kohta pole hankijale hankelepingu täitmise alustamise ajaks teavet esitatud.
Nagu öeldud, kui hankija kohaldab alltöövõtjate suhtes kõrvaldamise aluste puudumise kontrolli, võib ta seda teha hankemenetluse jooksul või pärast hankelepingu sõlmimist. Kui hankija on hanke alusdokumentides kõrvaldamise ette näinud, siis tuleb iseenda kehtestatud reeglitest kinni pidada ning ta ei tohi menetluse ajal otsustada, et tema enda kehtestatud tingimused on ebaolulised ja jätta neid seetõttu tähelepanuta.
Kui hankija kõrvaldamise aluseid kontrollib, siis vastavaid kinnitusi oleks mõistlik küsida hankepassis. Konkurentsipõhises läbirääkimistega hankemenetluses on võimalik alltöövõtja vabatahtliku kõrvaldamise rakendamisel küsida kinnitust pakkumuses, kuna RHS § 122 lg 1 ja 7 sõnastusest tulenevalt saab nõudeid esitada ainult pakkujale ja pakkujaks on hankemenetluses isik, kes on esitanud pakkumuse. Konkurentsipõhises läbirääkimistega hankemenetluse teises etapis esitatakse pakkumus, ning seega need nõutud dokumendid tuleb esitada pakkumuse koosseisus.
7.	Kohustuslikud kõrvaldamise alused laienevad ka pakkuja või taotleja haldus-, juhtimis- või järelevalveorgani liikmele või muule seaduslikule või asjaomase riigihankega seotud lepingulisele esindajale. Kes need isikud on, kuidas hankija nad tuvastab ning nende suhtes kontrolli teostab?
Karistusregistrist, nagu ka võimalikest muudest asjaomastest andmekogudest, tuleb kontrollida neid andmeid, mis on hankijale tasuta või oluliste kulutusteta kättesaadavad. Praegu on registri liidese kaudu võimalik kontrollida kõrvaldamise aluste olemasolu äriregistrisse kantud esindusõiguslike isikute ning kandeväliste isikute nagu nõukogu esimehe, nõukogu liikmete ja volitatud isikute kohta.
Sõltuvalt ettevõtjast võib hankijal ette tulla olukordi, mil osade subjektide kohta registri liidese kaudu kontrolli teostada ei saa, näiteks sellisel puhul, kui kõikide vastavate organite liikmed ei ole äriregistrisse kantud, nagu võib olla ülikoolide puhul. Sellisel juhul võib hankija kontrolli teostada järgmiselt.
Isikute osas, kelle andmed on hankijale teada, kuid kelle kohta liidese kaudu andmeid praegu ei saa, võib hankija teostada karistusregistri päringu iseseisvalt. Kui need isikud ei ole hankijale teada või kui hankija ei saa kohaldada RHS § 104 lg-s 11 sätestatut, siis võib nende isikute kontrolliks küsida pakkujalt karistusregistri teadet või pakkuja või taotleja asukohariigi kohtu- või haldusorgani väljastatud samaväärset dokumenti. See eeldaks siis, et hankija formuleerib asjaomase nõude piisava üldistusastmega, et hõlmatud oleks kõik § 95 lg 1 p-des 1-3 nimetatud subjektid, välja arvatud need, kelle kohta saab hankija riigihangete registri kaudu ise vastavat teavet koguda.
Kui pakkujat esindab riigihankega seotud lepinguline esindaja, siis tuleb selle isiku kõrvaldamise aluseid kontrollida samamoodi nagu eelmises lõigus kirjeldatud.
Juhul, kui tegemist on Eesti pakkuja või taotlejaga, kuid tema seaduslik esindaja või organi liige on välismaalane, siis ei pea hankija kontrollima sellise füüsilise isiku karistatust välisriigis, näiteks pöördudes välisriigi karistusregistri poole. Säärasel juhul piisab samamoodi üksnes Eesti karistusregistri tõendist.
Kui edukas pakkujaks on välismaine pakkuja, tuleks tema käest nõuda tema asukohariigi karistusregistri teadet või muud pädeva asutuse väljastatud dokumenti (§ 96 lg 2 p 1). Üksnes juhul, kui tema asukohariik selliseid dokumente ei väljasta, võib need asendada vande või tunnistusega (§ 96 lg 3).
Kõrvaldamise aluste puudumist ei pea kontrollima füüsiliste isikute suhtes, kes on pakkuja või taotleja omanikud ega ole samal ajal pakkuja või taotleja haldus-, juhtimis- või järelevalveorgani liikmed või muud seaduslikud või asjaomase riigihankega seotud lepingulised esindajad. Rahandusministeerium ei käsitle asjaomase riigihankega seotud lepingulise esindajana näiteks ettevõtja töötajat, kes on pakkumuse registri kaudu esitanud või teabevahetuses osalenud. Samast põhimõttest lähtudes ei ole hankija kohustatud kontrollima näiteks ka aktsionäride üldkoosolekut.
8. Kuidas kontrollida RHS § 95 lg 1 p-s 5 sätestatud kõrvaldamise aluse olemasolu?
Rahvusvahelise sanktsiooni subjektide kohta saab teavet Politsei- ja Piirivalveameti kodulehel oleva otsingusüsteemi kaudu:
https://www.politsei.ee/et/rahapesu/.
9. Kuidas rakendada kõrvaldamise alust varasemate lepingute rikkumise eest?
Riigihangete seaduse § 95 lg 4 p 8 harmoneerib riigihankedirektiivide asjaomast sätet, näiteks direktiivi 2014/24 artikli 57 lõige 4 punkti g. Seda tuleb mõista nii, et peab esinema kas oluline või pidev varasema hankelepingu rikkumine, mille tagajärjeks on olnud kas lepingust taganemine, lepingu üles ütlemine, hinna alandamine, kahju hüvitamine või leppetrahvi maksmine ning eespool loetletud sanktsiooni õiguspärasuse osas enam vaidlust ei ole.
Rikkumine võib seisneda nii ühe hankelepingu ühekordses, kuid olulises rikkumises, mitme hankelepingu olulises rikkumises, ühe hankelepingu mitmekordses rikkumises kui ka mitme hankelepingu mitmes rikkumises. Rikutud ei pea olema sama hankijaga sõlmitud varasemat hankelepingut, vaid hankija võib toetuda ka rikkumisele, mis on toime pandud mõne teise hankijaga sõlmitud lepingu raames. Sätte kohaldamisel tuleb arvestada RHS § 95 lg-st 5 tulenevat maksimaalset tähtaega – 3 aastat.
Kas rikkumine on oluline või pidev, on hankija otsustada ja hankija peab kõrvaldamise üle otsustamisel lähtuma riigihanke korraldamise üldpõhimõtetest, eeskätt proportsionaalsusest ja võrdsest kohtlemisest. Teisisõnu, iga rikkumine, mis on toonud kaasa RHS § 95 lg 4 p-s 8 loetletud sanktsiooni, ei pruugi olla oluline või pidev ning selle alusel ettevõtja kõrvaldamine ei pruugi olla proportsionaalne. Olulisuse või pidevuse sisustamisel on hankijal seega üsna vabad käed ning sealjuures võib hankija lähtuda mis iganes mõistlikust kriteeriumist ning soovi korral need ka riigihanke alusdokumentides õigusselguse eesmärgil sätestada.
Võimalike lepingurikkumiste kohta teabe saamisel abistab hankepass, mille III osas peab pakkuja loetlema kõik juhud, mil ta on kolme aasta pikkuse perioodi jooksul toime pannud varasema hankelepingu rikkumise, millega on kaasnenud lepingust taganemine, lepingu üles ütlemine, hinna alandamine, kahju hüvitamine või leppetrahvi maksmine ning esitab rikkumise kohta üksikasjad.
10.	Kas ja kuidas peab kõrvaldamise aluseid kontrollima väljakuulutamiseta läbirääkimistega hankemenetluses?
Riigihangete seaduse § 72 lg 7 kohaselt ei sõlmi hankija hankelepingut ettevõtjaga, kellel või kelle haldus-, juhtimis- või järelevalveorgani liikmel või muul seaduslikul või asjaomase riigihankega seotud lepingulisel esindajal on hankijale teadaolevalt käesoleva seaduse § 95 lõikes 1 sätestatud kõrvaldamise alus. Praktikas tuleks eeltoodud sõnastust mõista nii, et kõrvaldamise aluste kontrollimine on hankijal kohustuslik vaid siis, kui hankija on teadlik või tal on kahtlus, et pakkujal või taotlejal või temaga seotud isikul kõrvaldamise alus esineb või võib esineda.
11. Kas kõrvaldamise aluste olemasolu tuleb samaväärselt kontrollida ka riigihankes pakkujana osaleva halduskandja (riigiasutuse, hallatava asutuse) puhul?
Kui pakkujaks on riigiasutus või muu avalik õiguslik institutsioon, tuleb tõesti kõrvaldamise aluseid kontrollida nii asutuse või institutsiooni enda kui ka kõikide selle asutuse haldus-, järelevalve- ja juhtimisorganitesse kuuluvate isikute suhtes ning ka nende isikute suhtes, kes on antud riigihankes volitatud isikuks. Siinjuures kohalduvad mõistagi erisused menetlustes, milles on kohustuslik kontrollida vaid kohustuslikke kõrvaldamise aluseid või seda üksnes kahtluse korral.
Kui tegemist on näiteks riigi äriühinguga, siis organid, mille liikmeid tuleb kontrollida, on leitavad äriseadustikust ja nendeks on juhatus ja nõukogu. Sihtasutuse kohta on asjaomased organid leitavad sihtasutuste seadusest (juhatus ja nõukogu). Avalik-õiguslike juriidiliste isikute puhul tuleb uurida isiku asutamise aluseks olevat õigusakti. Asjakohane on otsida vastust ka äriühingute põhikirjast ning teiste juriidiliste isikute põhimäärustest.
12. Kui kõrvaldamise aluste kontrollimisel selgub, et ettevõtjal või tema esindajal on karistus, siis kas on ajaline piirang, millest varasemaid karistusi arvesse võtta ei tohi?
Vabatahtlikke kõrvaldamise aluseid ehk RHS § 95 lg-t 4 kohaldatakse hankemenetlustes, mis on alanud kolme aasta jooksul teo toimepanemisest või aluse esinemisest arvates. Kohustuslike kõrvaldamise aluste puhul näeb RHS § 95 lg 2 ette viie aastase tähtaja arvestamist süüdimõistva kohtuotsuse jõustumisest.
Karistusregistri teates väljastatakse kõik kehtivad karistused, mitte üksnes need, mis tingimata mahuvad eelmises lõigus kirjeldatud kõrvaldamise perioodi sisse. Seetõttu peab hankija vajadusel lähtuma karistusregistri teates sätestatud karistuse jõustumise kuupäevast ja selle põhjal arvutama, kas rikkumine mahub § 95 lg-s 2 või lg-s 4 sätestatud ajavahemikku.
13. Kuidas ja millal tuleb kontrollida alltöövõtjaid ehitustööde hankelepingu ja ehitustööde kontsessioonilepingu sõlmimisel ning konkurentsipõhises läbirääkimistega hankemenetluses? Millises dokumendis tuleb esitada kinnitus alltöövõtjate kõrvaldamise aluste puudumise kohta?
Tulenevalt välismaalaste seaduse muutmise ja sellega seonduvalt teiste seaduste muutmise seadusest jõustus RHS § 122 lg 5 15. juulil 2018. Hankemenetlused, mida alustati enne 2018. aasta 15. juulit, viiakse lõpuni, lähtudes RHS-i 2018. aasta 15. juulini kehtinud redaktsioonis sätestatud nõuetest.
Kõrvaldamise aluste puudumist ja kvalifikatsiooni võib kontrollida ka alltöövõtuahelas allpool, ehk teisisõnu kontrollida ka peatöövõtja alltöövõtjaid nii-öelda kuni ahela lõpuni. Sellist võimalust saab kasutada ka asjade või teenuste hankelepingute või ehitustöödeks või teenuste osutamiseks vajalike asjade tarnimiseks sõlmitud lepingute osas. Igal juhul peab hankija sellise aluse, vajalikud nõuded ja kontrollimehhanismi ette nägema riigihanke alusdokumentides.

References: § 95
 § 95
 § 104
 § 95
 § 95
 § 95
 § 95
 § 95
 § 104
 § 95
 § 95
 § 96
 § 96
 § 95
 § 96
 § 96
 § 122
 § 122
 § 122
 § 95
 § 95
 § 122
 § 122
 § 104
 § 95
 § 95
 § 95
 § 95
 § 95
 § 72
 § 95
 § 95
 § 95
 § 95
 § 122